CELEX: 22005D0404
Language: lt
Date: 1114473600000
Title: 2005/404/EB: 2005 m. balandžio 26 d. ES ir Kroatijos Stabilizacijos ir asociacijos Tarybos sprendimas Nr. 1/2005, dėl jos darbo tvarkos taisyklių, įskaitant Stabilizacijos ir asociacijos komiteto darbo tvarkos taisykles, priėmimo

31.5.2005   
            
            
               LT
            
            
               Europos Sąjungos oficialusis leidinys
            
            
               L 137/26
            
         ES IR KROATIJOS STABILIZACIJOS IR ASOCIACIJOS TARYBOS SPRENDIMAS Nr. 1/2005
   2005 m. balandžio 26 d.
   dėl jos darbo tvarkos taisyklių, įskaitant Stabilizacijos ir asociacijos komiteto darbo tvarkos taisykles, priėmimo
   (2005/404/EB)
   STABILIZACIJOS IR ASOCIACIJOS TARYBA,
   atsižvelgdama į Europos Bendrijų bei jų valstybių narių ir Kroatijos Respublikos (toliau – Kroatija) stabilizacijos ir asociacijos susitarimą, ypač į jo 110 ir 111 straipsnius,
   kadangi minėtas susitarimas įsigaliojo 2005 m. vasario 1 d.,
   NUSPRENDĖ:
   1 straipsnis
   Pirmininkavimas
   Stabilizacijos ir asociacijos tarybai pakaitomis po 12 mėnesių pirmininkauja Bendrijos ir jos valstybių narių vardu Europos Sąjungos Tarybos atstovas ir Kroatijos Vyriausybės atstovas. Pirmasis laikotarpis skaičiuojamas nuo pirmojo Stabilizacijos ir asociacijos tarybos posėdžio dienos ir baigiasi 2005 m. gruodžio 31 d.
   2 straipsnis
   Posėdžiai
   Stabilizacijos ir asociacijos taryba ministrų lygmeniu renkasi reguliariai kartą metuose. Bet kuriai iš šalių pageidaujant, ir abiem šalims sutinkant, gali būti organizuojami specialūs Stabilizacijos ir asociacijos tarybos posėdžiai.
   Visi Stabilizacijos ir asociacijos tarybos posėdžiai vyksta įprastoje Europos Sąjungos Tarybos posėdžių vietoje abiejų šalių sutartą dieną, nebent šalys nuspręstų kitaip.
   Stabilizacijos ir asociacijos tarybos posėdžius kartu sušaukia Stabilizacijos ir asociacijos tarybos sekretoriai, gavę pirmininko sutikimą.
   3 straipsnis
   Atstovavimas
   Jei Stabilizacijos ir asociacijos tarybos nariai posėdyje dalyvauti negali, jiems atstovauja kiti asmenys. Jei narys pageidauja, kad jam posėdyje atstovautų kitas asmuo, jis prieš tokį posėdį praneša pirmininkui savo atstovo pavardę.
   Stabilizacijos ir asociacijos tarybos nario atstovui suteikiamos visos to nario teisės.
   4 straipsnis
   Delegacijos
   Stabilizacijos ir asociacijos tarybos narius gali lydėti pareigūnai.
   Prieš kiekvieną posėdį pirmininkui pranešama apie planuojamą kiekvienos šalies delegacijos sudėtį.
   Kai Stabilizacijos ir asociacijos tarybos posėdžiuose svarstomi Europos investicijų bankui svarbūs klausimai, jo atstovas gali dalyvauti tokiame posėdyje stebėtojo teisėmis.
   Siekdama suteikti informaciją konkrečiais klausimais, Stabilizacijos ir asociacijos taryba gali kviesti dalyvauti posėdžiuose narystės neturinčius asmenis.
   5 straipsnis
   Sekretoriatas
   Europos Sąjungos Tarybos Generalinio sekretoriato pareigūnas ir Kroatijos misijos Briuselyje pareigūnas kartu atlieka Stabilizacijos ir asociacijos tarybos sekretorių funkcijas.
   6 straipsnis
   Korespondencija
   Stabilizacijos ir asociacijos tarybai skirta korespondencija siunčiama Stabilizacijos ir asociacijos tarybos pirmininkui Europos Sąjungos Tarybos Generalinio sekretoriato adresu.
   Abu sekretoriai atsakingi už tai, kad korespondencija būtų perduota Stabilizacijos ir asociacijos tarybos pirmininkui, o prireikus išplatinta kitiems Stabilizacijos ir asociacijos tarybos nariams. Platinama informacija siunčiama Komisijos Generaliniam sekretoriatui, valstybių narių nuolatinėms atstovybėms ir Kroatijos misijai Briuselyje.
   Stabilizacijos ir asociacijos tarybos pirmininko komunikatus visiems adresatams siunčia du sekretoriai ir prireikus išplatina juos kitiems Stabilizacijos ir asociacijos tarybos nariams pirmesnėje pastraipoje nurodytais adresais.
   7 straipsnis
   Viešumas
   Stabilizacijos ir asociacijos tarybos posėdžiai yra uždari, nebent būtų nuspręsta kitaip.
   8 straipsnis
   Posėdžių darbotvarkės
   1.   Pirmininkas rengia kiekvieno posėdžio darbotvarkės projektą. Stabilizacijos ir asociacijos tarybos sekretoriai perduoda jį 6 straipsnyje nurodytiems adresatams ne vėliau kaip prieš 15 dienų iki posėdžio pradžios.
   Į darbotvarkės projektą įtraukiami visi klausimai, dėl kurių įtraukimo pirmininkas gavo prašymą ne vėliau kaip prieš 21 dieną iki posėdžio pradžios, nors prašomi svarstyti klausimai neįtraukiami tada, jei sekretoriai iki darbotvarkės išplatinimo negauna juos pagrindžiančių dokumentų.
   Kiekvieno posėdžio pradžioje darbotvarkę tvirtina Stabilizacijos ir asociacijos taryba.
   Papildomas klausimas gali būti įtraukiamas į darbotvarkės projektą tik abiem šalims sutinkant.
   2.   Abiem šalims sutinkant, konkrečiomis aplinkybėmis pirmininkas gali sutrumpinti 1 dalyje nurodytus laikotarpius.
   9 straipsnis
   Protokolai
   Visų posėdžių protokolų projektus rengia abu sekretoriai.
   Paprastai protokoluose atsispindi visi darbotvarkės klausimai:
   
               —
            
            
               Stabilizacijos ir asociacijos tarybai pateikti dokumentai,
            
         
               —
            
            
               pareiškimai, kuriuos pageidauja pridėti Stabilizacijos ir asociacijos tarybos narys,
            
         
               —
            
            
               priimti sprendimai ir pateiktos rekomendacijos, patvirtinti pareiškimai ir priimtos išvados.
            
         Protokolo projektas pateikiamas Stabilizacijos ir asociacijos tarybai patvirtinti. Patvirtintą protokolą pasirašo pirmininkas ir du sekretoriai. Protokolai saugomi Europos Sąjungos Tarybos Generalinio Sekretoriato archyve, kuris atliks Asociacijos dokumentų depozitaro vaidmenį. Patvirtinta kopija išsiunčiama kiekvienam 6 straipsnyje nurodytam adresatui.
   10 straipsnis
   Sprendimai ir rekomendacijos
   1.   Stabilizacijos ir asociacijos taryba priima sprendimus ir teikia rekomendacijas šalių bendru susitarimu. Jei abi šalys sutinka, laikotarpiuose tarp susitikimų Stabilizacijos ir asociacijos taryba gali priimti sprendimus ir teikti rekomendacijas pasinaudodama teikimo raštu tvarka.
   2.   Stabilizacijos ir asociacijos tarybos sprendimai arba rekomendacijos pagal Stabilizacijos ir asociacijos susitarimo 112 straipsnį vadinami atitinkamai „sprendimu“ arba „rekomendacija“, šalia nurodant jų eilės numerį, priėmimo datą ir pateikiant bendrą apibūdinimą.
   Stabilizacijos ir asociacijos tarybos sprendimus ir rekomendacijas pasirašo pirmininkas, kurio parašo tikrumą tvirtina abu sekretoriai.
   Sprendimai ir rekomendacijos išsiunčiami visiems 6 straipsnyje nurodytiems adresatams.
   Kiekviena šalis atskirai sprendžia, ar skelbti Stabilizacijos ir asociacijos tarybos sprendimus ir rekomendacijas atitinkamuose oficialiuose leidiniuose.
   11 straipsnis
   Kalbos
   Stabilizacijos ir asociacijos tarybos kalbos yra oficialios abiejų šalių kalbos.
   Jei nenusprendžiama kitaip, Stabilizacijos ir asociacijos taryba savo svarstymuose remiasi tomis kalbomis parengtais dokumentais.
   12 straipsnis
   Išlaidos
   Bendrija ir Kroatija padengia savo dalyvavimo Stabilizacijos ir asociacijos tarybos posėdžiuose išlaidas: darbuotojų, kelionių ir pragyvenimo išlaidas bei pašto ir telekomunikacines išlaidas.
   Vertimų posėdžiuose ir dokumentų kopijavimo bei vertimo raštu išlaidas padengia Bendrija, išskyrus vertimo į kroatų kalbą ir iš jos išlaidas – jas padengia Kroatija.
   Kitas su posėdžių organizavimu susijusias išlaidas dengia juos rengianti šalis.
   13 straipsnis
   Stabilizacijos ir asociacijos komitetas
   1.   Įkuriamo Stabilizacijos ir asociacijos komiteto užduotis – padėti Stabilizacijos ir asociacijos tarybai vykdyti savo pareigas. Komitetą sudaro Europos Sąjungos Tarybos ir Europos Bendrijų Komisijos atstovai ir Kroatijos Vyriausybės atstovai, dažniausiai vyresnieji valstybės tarnautojai.
   2.   Stabilizacijos ir asociacijos komitetas organizuoja posėdžius ir Stabilizacijos ir asociacijos tarybos svarstymus prireikus įgyvendina Stabilizacijos ir asociacijos tarybos sprendimus ir apskritai rūpinasi asociacijos santykių tęstinumu ir tinkamu Stabilizacijos ir asociacijos susitarimo funkcionavimu. Jis svarsto visus Stabilizacijos ir asociacijos tarybos jam perduotus klausimus bei visus kitus galinčius iškilti klausimus, susijusius su kasdieniu Stabilizacijos ir asociacijos susitarimo taikymu. Jis teikia Stabilizacijos ir asociacijos tarybai pasiūlymus arba sprendimų ar rekomendacijų projektus.
   3.   Kai taikytina Stabilizacijos ir asociacijos susitarime numatyta pareiga arba teisė konsultuotis, tokią konsultaciją gali suteikti Stabilizacijos ir asociacijos komitetas. Abiem šalims sutikus, konsultacijos gali būti tęsiamos Stabilizacijos ir asociacijos taryboje.
   4.   Stabilizacijos ir asociacijos komiteto darbo tvarkos taisyklės pridedamos prie šio sprendimo.
   
      Priimta Liuksemburge, 2005 m. balandžio 26 d.
      
         
            Stabilizacijos ir asociacijos tarybos vardu
         
         J. ASSELBORN
         
            Pirmininkas
         
      
   
   PRIEDAS
   Stabilizacijos ir asociacijos komiteto darbo tvarkos taisyklės
   1 straipsnis
   Pirmininkavimas
   Stabilizacijos ir asociacijos komitetui pakaitomis po 12 mėnesių pirmininkauja Bendrijos ir jos valstybių narių vardu Europos Komisijos atstovas ir Kroatijos Vyriausybės atstovas. Pirmasis laikotarpis skaičiuojamas nuo pirmojo Stabilizacijos ir asociacijos tarybos posėdžio dienos ir baigiasi 2005 m. gruodžio 31 d.
   2 straipsnis
   Posėdžiai
   Stabilizacijos ir asociacijos komitetas renkasi tada, kai to reikalauja aplinkybės, ir jei tam pritaria abi šalys.
   Visi Stabilizacijos ir asociacijos komiteto posėdžiai organizuojami abiejų šalių sutartu laiku sutartoje vietoje.
   Stabilizacijos ir asociacijos komiteto posėdžius sušaukia jos pirmininkas.
   3 straipsnis
   Delegacijos
   Apie planuojamą kiekvienos šalies delegacijos sudėtį pirmininkui pranešama prieš kiekvieną posėdį.
   4 straipsnis
   Sekretoriatas
   Europos Komisijos pareigūnas ir Kroatijos Vyriausybės pareigūnas kartu eina Stabilizacijos ir asociacijos komiteto sekretorių pareigas.
   Visi šiame sprendime numatyti Stabilizacijos ir asociacijos komiteto pirmininko siunčiami arba jam skirti komunikatai perduodami Stabilizacijos ir asociacijos komiteto sekretoriams bei Stabilizacijos ir asociacijos tarybos pirmininkui bei sekretoriams.
   5 straipsnis
   Viešumas
   Stabilizacijos ir asociacijos komiteto posėdžiai yra uždari, nebent būtų nuspręsta kitaip.
   6 straipsnis
   Posėdžių darbotvarkės
   1.   Pirmininkas rengia kiekvieno posėdžio darbotvarkės projektą. Stabilizacijos ir asociacijos komiteto sekretoriai perduoda jį 4 straipsnyje nurodytiems adresatams ne vėliau kaip prieš 15 dienų iki posėdžio pradžios.
   Į darbotvarkės projektą įtraukiami visi klausimai, dėl kurių įtraukimo pirmininkas gavo prašymą ne vėliau kaip prieš 21 dieną iki posėdžio pradžios, nors prašomi svarstyti klausimai neįtraukiami tada, jei sekretoriai iki darbotvarkės išplatinimo negauna juos pagrindžiančių dokumentų.
   Stabilizacijos ir asociacijos komitetas gali pakviesti į posėdžius ekspertus, kad jie suteiktų informaciją konkrečiais klausimais.
   Kiekvieno posėdžio pradžioje darbotvarkę tvirtina Stabilizacijos ir asociacijos komitetas. Papildomas klausimas gali būti įtraukiamas į darbotvarkės projektą tik abiem šalims sutinkant.
   2.   Abiem šalims sutinkant, konkrečiomis aplinkybėmis pirmininkas gali sutrumpinti 1 dalyje nurodytus laikotarpius.
   7 straipsnis
   Protokolai
   Rašomi visų posėdžių protokolai, iš esmės juose atsispindi pirmininko apibendrintos Stabilizacijos ir asociacijos komiteto išvados.
   Stabilizacijos ir asociacijos komiteto patvirtintus protokolus pasirašo pirmininkas ir sekretoriai; juos kiekviena šalis įsega į savo bylą. Protokolų kopijos siunčiamos visiems 4 straipsnyje nurodytiems adresatams.
   8 straipsnis
   Sprendimai ir rekomendacijos
   Konkrečiais atvejais, kai vadovaudamasi Stabilizacijos ir asociacijos susitarimo 114 straipsniu Stabilizacijos ir asociacijos taryba suteikia Stabilizacijos ir asociacijos komitetui teisę priimti sprendimus ar teikti rekomendacijas, šie aktai vadinami atitinkamai „sprendimu“ arba „rekomendacija“, šalia nurodant jų eilės numerį, priėmimo datą ir pateikiant bendrą apibūdinimą. Sprendimai ir rekomendacijos priimami abiejų šalių susitarimu.
   Stabilizacijos ir asociacijos komiteto sprendimus ir rekomendacijas pasirašo pirmininkas, jo parašo tikrumą tvirtina abu sekretoriai. Sprendimai ir rekomendacijos siunčiami visiems šio priedo 4 straipsnyje nurodytiems adresatams.
   Kiekviena šalis atskirai sprendžia, ar skelbti Stabilizacijos ir asociacijos komiteto sprendimus ir rekomendacijas atitinkamuose oficialiuose leidiniuose.
   9 straipsnis
   Išlaidos
   Bendrija ir Kroatija padengia savo dalyvavimo Stabilizacijos ir asociacijos komiteto posėdžiuose išlaidas: darbuotojų, kelionių ir pragyvenimo išlaidas bei pašto ir telekomunikacines išlaidas.
   Vertimų posėdžiuose ir dokumentų kopijavimo bei vertimo raštu išlaidas padengia Bendrija, išskyrus vertimo į kroatų kalbą ir iš jos išlaidas – jas padengia Kroatija. Kitas su posėdžių organizavimu susijusias išlaidas dengia juos rengianti šalis.
   10 straipsnis
   Pakomitečiai ir specialios darbo grupės
   Stabilizacijos ir asociacijos komitetas gali suformuoti pakomitečius arba specialias darbo grupes, kurie būtų pavaldūs ir po kiekvieno savo posėdžio atsiskaitytų Stabilizacijos ir asociacijos komitetui. Stabilizacijos ir asociacijos komitetas gali nuspręsti panaikinti bet kuriuos veikiančius pakomitečius arba grupes, nustatyti arba pakeisti įgaliojimus jiems arba įsteigti kitus pakomitečius ar darbo grupes, kurie padėtų jam vykdyti jo pareigas. Tokie pakomitečiai ir grupės neturi sprendimų priėmimo galių.